《故人李季常汪公干自维扬来访志喜用季常韵 其二》
明代·黎民表

竹下翻然念友生，炎方应不惮征行。帆前韵石盘千磴，海上金银望五城。

薏苡鍊来堪却老，鹧鸪啼处若为情。知君汗漫心无已，肯以羊裘客帝京。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。